钦定古今图书集成/方舆汇编/职方典/第1094卷 > 《醒翁亭记》明·林俊
## 钦定古今图书集成/方舆汇编/职方典/第1094卷 > 《醒翁亭记》明·林俊

邵武群山在囿，而登高最高。升其巅以瞰城郭，则公
宇云连，民居鳞次，溪山环合，斗折于其下。瀑响天堕，
林绿中浮，舟帆上下于轰雷喷雪、削丹丛翠之间，转
息而烟霏万态，海日苍凉，桑影直射。郡之胜曰“熙春、
朝阳”者，是山也。吾友夏公育才，先守延剑，裒然，廉能
干济之声，载移是郡，则既鼓而桴之矣。久之，人以安
公，公亦乐而安于守也。结亭夷处，与僚采陆君懋昭、
阳君元用、朱君奎文览民俗而参公政。间携酒约客，
公固不废饮，亦不流饮，饮无醉，醉亦无乱。岁且得代，
而亭无令名。客曰：“名亭醒翁无可乎？”则走书请记。予
笑曰：“是醉翁变例耶？山水无情，而非累于物者也。乐
而酣焉，无害为醉；对而适焉，无害为‘醒’。”男子无害同
柳下元亮，无害同孔明公之“醒”，亦奚害同六一之醉
耶？